Eluf ta persuni ħatfu l-okkażjoni tat-temp mill-isbaħ u rħewla lejn Ħal Farruġ għall-edizzjoni ta’ din is-sena ta’ Paqpaqli għall-Istrina. Aktar minn 1,000 vettura pparteċipaw f’din it-tmien edizzjoni bl-għan ewlieni li jinġabru fondu għall-Istrina biex imorru għall-fond tal-Malta Community Chest Fund. L-attrazzjoni ewlenija tal-edizzjoni ta’ din is-sena f’Paqpaqli għall-Istrina bla dubju kienet il-‘Fire Force 3 Jet’ li hija karozza dragster, waħda mill-aktar karozzi veloċi fid-dinja. Fil-fatt din il-karozza għandha magna ta’ helikopter. Din is-sena wkoll kien hemm numru ta’ karozzi Ferrrari, fosthom il-Ferrari F430 Challenge, fejn il-pubbliku u mhux biss setgħu isuqu jew jirkbu f’din il-karozza. Attrazzjoni oħra kienet l-istunt show li fih ħa sehem il-Korp tal-Pulizija u s-sewwieq professjonali Mark Galea, li għamilha ta’ ħalliel li seraq borża mimlija kalzetti tal-Milied. Il-Pulizija permezz ta’ żewġ units tal-RIU isuqu warajh, taw spettaklu b’sewqan professjonali. Iżda l-ħalliel inqabad meta kien imsakkar mill-Pulizija u kif ħareġ mill-karozza nqabad mill-Pulizija, iżda dan seħħ bl-għajnuna ta’ grupp ta’ tfal żgħar li ħarġu għalih u salvaw ir-rigali tal-Milied. Iżda l-qofol ta Paqpaqli kien l-irkant ta tlett vetturi antiki b’riżq il-Malta Community Chest Fund, li bejniethom marru għal aktar minn 20,000 ewro. L-edizzjoni ta din is-sena ta’ Paqpaqli għall-Istrina kienet l-aħħar waħda tal-Presidenza ta’ Gorg Abela. Huwa żar l-attività fejn kien imdawwar minn Tonio Darmanin, il-moħħ warajha. Il-President segwa ukoll l-ispettaklu tal-‘Fire Force 3 Jet’, filwaqt li kien imdawwar mat-tlett karozzi li ġew irkantati. Servizz: Brandon Pisani Ritratt: Lee Winter